DA Den Europæiske Unions Tidende CE 84/145

(2004/C 84 E/0184)

SKRIFTLIG FORESPØRGSEL E-4085/03

af Marianne Thyssen (PPE-DE) til Kommissionen

(14. januar 2004)

Om: Praktiske anvendelsesproblemer i forbindelse med direktiv 1999/44/EF

Direktiv 1999/44/EF (1) om visse aspekter af forbrugerkøb og garantier i forbindelse hermed indeholder bestemmelser om en harmonisering af medlemsstaternes forskrifter vedrørende visse aspekter af forbrugerkøb og garantier i forbindelse hermed. Ifølge direktivet er sælgeren af et produkt ansvarlig for enhver mangel, som opstår i en vare fra leveringen heraf og til og med to år herefter. Køberen kan påberåbe sig visse garantier, såsom gratis afhjælpning, omlevering, et passende afslag i prisen eller ophævelse af købet. Hvis der opstår en mangel senest seks måneder efter leveringen, så gælder det ifølge artikel 5, stk. 3, medmindre andet bevises, at denne mangel allerede eksisterede på leveringstidspunktet, medmindre denne formodning er uforenelig med varens eller den manglende overensstemmelses art.

De nye garantibestemmelser gælder for alle løsøregenstande, hvilket indebærer, at garantiordningen i princippet også finder anvendelse for blomster, planter og levnedsmidler, varer som i sig selv har begrænset holdbarhed. Hvis en køber leverer et af disse produkter tilbage til sælgeren senest seks måneder efter købet (f.eks. fordi disse ikke (længere) er friske), betyder det, at sælgeren skal forelægge et næsten umuligt modbevis for, at disse produkter dog var friske på leveringstidspunktet, hvis han vil undgå følgerne af garantiforpligtelsen i dette direktiv.

Har Kommissionen kendskab til de problemer, som anvendelsen af direktivet kan medføre for blomster, planter eller levnedsmidler, og har den allerede modtaget klager herover? Kommissionen bedes oplyse, hvordan de medlemsstater, som allerede har omsat dette direktiv i deres lovgivning, har klaret dette problem, og om disse produkter omfattes af undtagelsen i direktivets artikel 5, stk. 3? Mener Kommissionen ikke, at det som følge af den mangel på retssikkerhed, som dette giver anledning til, er nødvendigt med en undtagelse eller begrænsning med hensyn til garantibestemmelserne for disse produkter? I bekræftende fald hvornår agter Kommissionen at forelægge relevante forslag herom?

Svar afgivet på Kommissionens vegne af David Byrne

(26. februar 2004)

Europa-Parlamentets og Rådets direktiv 1999/44/EF af 25. maj 1999 om visse aspekter af forbrugerkøb og garantier i forbindelse hermed omfatter »forbrugsvarer« som defineret i artikel 1, stk. 2, litra b). Det omfatter stort set enhver løsøregenstand. Nogle løsøregenstande, der ikke er relevante i dette tilfælde, er imidlertid udelukket fra direktivets anvendelsesområde. I den forbindelse har det ærede medlem ret, når hun fastslår, at løsøregenstande med begrænset levetid som f.eks. blomster, planter og levnedsmidler, er omfattet af direktivet.

Endvidere har det ærede medlem ret, når hun anfører i henhold til artikel 5, stk. 3, at »medmindre andet bevises, skal manglende overensstemmelse, der viser sig senest seks måneder efter varens levering, formodes at have eksisteret på leveringstidspunktet«. Denne bevisførelse for formodningen er reelt set en ændring i bevisbyrden til fordel for forbrugeren. Denne ændring er én af direktivets store fordele for de europæiske forbrugere. Begrundelsen for ændringen i bevisbyrden er, at det er meget lettere for sælger som følge af dennes viden om og adgang til informationer vedrørende varerne at bevise, at de var i overensstemmelse med kontrakten. Forbrugerne derimod har ikke altid den nødvendige ekspertise eller adgang til de relevante oplysninger, der kan underbygge deres påstand. Der er dog én undtagelse i forbindelse med bevisførelsen for formodningen nemlig i tilfælde, hvor en sådan formodning ikke er i overensstemmelse med varernes art. Denne undtagelse blev indført netop for at omfatte letfordærvelige varer, som f.eks. de varer, det ærede medlem nævner. Emnet blev drøftet i Europa-Parlamentet og i Rådet under den fælles beslutningsprocedure. Kommissionen mener derfor ikke, at der hersker nogen retlig usikkerhed, for så vidt angår blomster, planter og levnedsmidler, og har ikke modtaget klager i forbindelse med sådanne varer.

Kommissionen har på nuværende tidspunkt ikke mulighed for at forelægge en samlet oversigt over medlemsstaternes gennemførelse, da Belgien, Frankrig og Luxembourg stadig ikke har givet meddelelse om gennemførelsesbestemmelser. Fuld oversigt over anvendelsen af direktivet forventes først i 2006.

(1) EFT L 171 af 7.7.1999, s. 12.